ডাক্তারি পড়ুয়া ও ইন্টার্নদের বিক্ষোভে উত্তাল পুরুলিয়া!

ওয়েব ডেস্ক : পুরুলিয়া (Purulia) গভর্নমেন্ট মেডিক্যাল কলেজ ও হাসপাতালের মূল গেটে বৃহস্পতিবার চরম উত্তেজনা ছড়াল। হাসপাতালের মূল গেট বন্ধ করে বিক্ষোভে সামিল হলেন ডাক্তারি (Doctors) পড়ুয়া ও ইন্টার্নরা। বিক্ষোভের জেরে হাসপাতালের মধ্যে আটকে পড়েন পুরুলিয়া জেলা তৃণমূল সভাপতি, জেলা পরিষদের সভাধিপতি, স্থানীয় বিধায়ক ও স্বাস্থ্য দপ্তরের আধিকারিকরা। পরিস্থিতি সামাল দিতে ঘটনাস্থলে মোতায়েন হয় বিশাল পুলিশ বাহিনী।

অভিযোগ, বিক্ষোভরত ইন্টার্ন ও মেডিক্যাল ছাত্রদের হুমকি দেন জেলা পরিষদের সহ-সভাধিপতি সুজয় ব্যানার্জী। সেই ঘটনার ভিডিও ইতিমধ্যেই ভাইরাল হয়েছে সমাজ মাধ্যমে। যদিও সুজয়বাবু অভিযোগ অস্বীকার করেছেন।

আরও খবর : মিলল না অনুমোদন, মমতার বিরুদ্ধে সুপ্রিম ফৌজদারী মামলা খারিজ

জানা গিয়েছে, পুরুলিয়া (Purulia) গভর্নমেন্ট মেডিক্যাল কলেজের দুটি ক্যাম্পাস রয়েছে—পুরুলিয়া শহর ক্যাম্পাস এবং হাতোয়াড়া ক্যাম্পাস, যেগুলির মধ্যে দূরত্ব প্রায় ৬ কিলোমিটার। এই দুই ক্যাম্পাসে আলাদা আলাদা বিভাগ থাকায় ইন্টার্ন ও চিকিৎসকদের প্রতিদিন যাতায়াতে চরম সমস্যার মুখে পড়তে হয়। বিশেষত রাত্রিকালীন সময়ে নিরাপত্তা নিয়ে উদ্বেগ বেড়েছে। তাই সমস্ত বিভাগ হাতোয়াড়া ক্যাম্পাসে নিয়ে আসার দাবিতে সোমবার থেকেই কর্মবিরতিতে নেমেছেন মেডিক্যাল ছাত্রছাত্রী ও ইন্টার্নরা।

বৃহস্পতিবার কলেজ কর্তৃপক্ষের সঙ্গে আলোচনায় বসলেও সমস্যার সমাধান না হওয়ায় গেট বন্ধ করে বিক্ষোভে নামে ছাত্রছাত্রীরা। সেই সময়ই গেট খোলার হুমকি দেন জেলা পরিষদের সহ-সভাধিপতি সুজয় ব্যানার্জী বলে অভিযোগ উঠেছে।